VSRS Sklep I Kr 63954/2010
Sodna praksa Vrhovnega sodišča, 2017-01-26

Branko Masleša (preds.), Barbara Zobec (poroč.), mag. Damijan Florjančič

prenos krajevne pristojnosti - tehtni razlogi

Vrhovno sodišče je v letu 2014 krajevno pristojnost na podlagi prvega odstavka 35. člena ZKP z Okrajnega sodišča v Ljubljani preneslo na Okrajno sodišče v Koper, vendar to ne pomeni, da tako delegirane krajevne pristojnosti ni bilo več mogoče zakonito prenesti na drugo sodišče.

Predlog za prenos krajevne pristojnosti se zavrne.

1. Zoper obdolženko pred Okrajnim sodiščem v Novi Gorici teče kazenski postopek zaradi kaznivega dejanja krive ovadbe po prvem odstavku 283. člena Kazenskega zakonika.

2. Obdolženka predlaga prenos krajevne pristojnosti z Okrajnega sodišča v Novi Gorici na Okrajno sodišče v Kopru. Predlog utemeljuje z navedbo, da je nedopustno, da v zadevi odloča sodnik Okrajnega sodišča v Novi Gorici, saj je Vrhovno sodišče krajevno pristojnost preneslo na Okrajno sodišče v Kopru, nižje sodišče pa samo ne sme prenesti delegirane pristojnosti na drugo sodišče.

3. Po prvem odstavku 35. člena Zakona o kazenskem postopku (v nadaljevanju ZKP) lahko skupno neposredno višje sodišče določi za postopek drugo stvarno pristojno sodišče na svojem območju, če je očitno, da se bo tako lažje izvedel postopek, ali če so za to drugi tehtni razlogi.

4. Obtožni predlog zoper obdolženko je bil v letu 2010 vložen pri Okrajnem sodišču v Ljubljani. Vrhovno sodišče je s sklepom z dne 22. 4. 2014 krajevno pristojnost na predlog obdolženke preneslo na Okrajno sodišče v Kopru. Obdolženka je bila z dopisom Okrajnega sodišča v Kopru z dne 21. 4. 2015 obveščena, da je predsednica Okrožnega sodišča v Kopru z odločbo prenesla krajevno pristojnost na Okrajno sodišče v Novi Gorici. Na podlagi tega obvestila je obdolženka vložila predlog za prenos krajevne pristojnosti na Okrajno sodišče v Kopru. Vrhovno sodišče je na podlagi poizvedb pri Okrajnem sodišču v Kopru ugotovilo, da krajevna pristojnost na manj obremenjeno sodišče ni bila prenesena z odločbo predsednice Okrožnega sodišča v Kopru Su 97/2015-12 z dne 16. 4. 2015 (odločba je poimenovana »Sporazum o prenosu stvarne pristojnosti«). Glede na določbo 105.a člena Zakona o sodiščih (v nadaljevanju ZS) prenos krajevne, še manj pa stvarne pristojnosti na taki podlagi niti ne bi bil dopusten. Prenesena je bila z odločbo predsednice Višjega sodišča v Kopru Su 145/2015-2  z dne 23. 4. 2015 (na podlagi prvega odstavka 105.a člena ZS). Ta odločba je bila izdana na podlagi predloga predsednice Okrožnega sodišča v Kopru z dne 22. 4. 2015. Iz odločbe predsednice Višjega sodišča v Kopru izhaja, da je predlogu ugodila tudi zaradi dogovora med predsednicama okrožnih sodišč, da bodo sodniki Okrajnega sodišča v Novi Gorici naroke za glavne obravnave opravljali tudi na sedežu Okrajnega sodišča v Kopru, če bodo stranke to izrecno zahtevale.

5. Vrhovno sodišče je v letu 2014 krajevno pristojnost na podlagi prvega odstavka 35. člena ZKP z Okrajnega sodišča v Ljubljani preneslo na Okrajno sodišče v Koper, vendar to ne pomeni, da tako delegirane krajevne pristojnosti ni bilo več mogoče zakonito prenesti na drugo sodišče. Krajevna pristojnost je bila po odločbi predsednice Višjega sodišča v Kopru z Okrajnega sodišča v Kopru na Okrajno sodišče v Novi Gorici prenesena na ustrezni pravni podlagi (prvi odstavek 105.a člena ZS). Obdolženka okoliščin, ki bi kazale na to, da bi se postopek lažje izvedel pred Okrajnim sodiščem v Kopru, ali drugih tehtnih razlogov, ne navaja. Vrhovno sodišče je zato predlog za prenos krajevne pristojnosti zavrnilo.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.